รมว.แรงงาน ห่วงใยผู้ประสบอุทกภัยพื้นที่ภาคใต้ กำชับหน่วยงานในสังกัดบูรณาการทำงานร่วมกัน พร้อมเข้าไปช่วยเหลือด้านอาชีพ เตรียมแผนฟื้นฟูภายหลังน้ำลด
รมว.แรงงาน ห่วงใยผู้ประสบอุทกภัยพื้นที่ภาคใต้ กำชับหน่วยงานในสังกัดบูรณาการทำงานร่วมกัน พร้อมเข้าไปช่วยเหลือด้านอาชีพ เตรียมแผนฟื้นฟูภายหลังน้ำลด

พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน เปิดเผยว่า จากสถานการณ์อุทกภัยในจังหวัดนครศรีธรรมราชและหลายจังหวัดในภาคใต้ ส่งผลให้ประชาชนได้รับความเดือดร้อนและผลกระทบเป็นจำนวนมาก ซึ่งรัฐบาลโดยกระทรวงแรงงาน  มีความห่วงใยประชาชนในพื้นที่ที่ได้รับผลกระทบดังกล่าว จึงมีแนวทางการฟื้นฟูเยียวยาและให้ความช่วยเหลือผู้ประสบอุทกภัยภาคใต้ 
โดยเตรียมแผนการช่วยเหลือ ทั้งระยะก่อนเกิดภัย ระยะเกิดภัย และระยะฟื้นฟู โดยระยะก่อนเกิดภัย ได้จัดเตรียมแรงงานที่มีความรู้ทางเทคนิคเพื่อประโยชน์ในการป้องกันและบรรเทาสาธารณภัย ระยะเกิดภัย ตรวจสอบข้อมูลแรงงานที่ได้รับผลกระทบเพื่อให้การช่วยเหลือคุ้มครองและเรียกร้องสิทธิตามกฎหมาย และระยะฟื้นฟู ได้เตรียมการฝึกอาชีพและจัดหางานให้ผู้ประสบภัย ทั้งนี้ กรณีนายวีรศักดิ์ โปยิ้ม ซึ่งเป็นผู้เสียชีวิตในพื้นที่จังหวัดนครศรีธรรมราช สำนักงานประกันสังคมได้เข้าไปตรวจสอบสิทธิประโยชน์แล้ว พบว่า เคยเป็นผู้ประกันตนมาตรา 33 ในปี 2554 และสิ้นสุดสภาพการเป็นผู้ประกันตนในเดือนเมษายน 2555 มีเงินกรณีชราภาพ 420.60 บาท

ทั้งนี้ สำนักงานประกันสังคมจังหวัดนครศรีธรรมราช สาขาสิชล จะลงพื้นที่พบทายาทเพื่อมอบเงินจำนวนดังกล่าวในวันที่ 20 ธันวาคมนี้ อย่างไรก็ตาม ได้มอบหมายให้อาสาสมัครแรงงานในพื้นที่ประสานผู้นำชุมชนและประชาชนในพื้นที่เพื่อสำรวจความต้องการความช่วยเหลือภายใต้โครงการแก้ไขปัญหาความเดือดร้อนด้านอาชีพ